Predstaviteľ združenia od 1993. roka a spoluiniciátor jeho Medzinárodného mierového výboru Peter Kasalovský :

**„Najdôležitejšia podmienka života na Zemi a zachovania našej civilizácie”**

**Vážené dámy, vážení páni !**

**Vysokoctený generálny tajomník OECD José Ángel Gurría s manželkou !**

**Vysokoctený exprezident Slovenskej republiky Rudolf Schuster !**

**Vážený pán podpredseda vlády a minister financií SR Peter Kažimír !**

**Vaše Excelencie, Chorvátska, Indonézie, Kuby, Maďarska, Ruskej federácie a zástupca veľvyslanca Mexika!**

**Vážený predseda Svetovej komorovej federácie Peter Mihók !**

**Vysoko ctení členovia Medzinárodného mierového výboru !**

**Milí hostia, súčasní aj bývalí členovia združenia !**

Dvetisícšestnásty rok je dvadsiatym štvrtým v živote nášho združenia, a potom od 19. augusta 2016 sa začne dvadsiatypiaty . Bude to vo výročný deň mnou zvolaného stretnutia hospodárskych a spoločenských lídrov s podnetom, aby sme v novejsamostatnej republike vytvorili kvalitatívne novú a na politických stranách nezávislú platformu nového myslenia.

Dnes máme prvé a hosťami vskutku ovenčené mimoriadne zhromaždenie v 2016. roku. Od 1993. roka sa na našej pôde prezentovali prezidenti a premiéri štátov, ministri, hospodárski, vedeckí a kultúrni lídri so svetovým menom, teda jedinečné osobnosti nového myslenia. Nielen zahraničné, ale aj domáce, teda slovenské aj české. Silne symbolické je to, že dnes medzi nás prišiel generálny tajomník OECD – Organizácie pre hospodársku spoluprácu a rozvoj José Ángel Gurría.

Pred osemnástimi rokmi bol medzi nami vďaka telemostu na trase Paríž - Bratislava jeho predchodca Donald Johnston. Už vtedy sme si boli plne vedomí, že dejiny sa opakujú, a, žiaľ vždy nás to stojí viac a viac. Viac utrpenia, viac biedy a viac životov. Vtedy ešteSlovenská republika nebola členským štátom OECD, ale jeho najvyšší predstaviteľ práve na našom fóre potvrdil, že nie sme štátom takpovediac druhej kategórie a naše opodstatnené šance pôsobiť v spoločnosti najrozvinutejších štátov. To sa udialo o dva roky neskôr.

História OECD je tak mladá ako najstarší členovia nášho združenia. Začala sa v roku 1948 a od 1960. roku OECD sa rozvinulo do súčasnej a kvalitatívne vyššej úrovne. Z našej pozície by som podčiarkol, že v tomto zlomovom čase má vďaka kooperácii 34 členských štátov a ďalších sedemdesiatich spolupracujúcich nielen príležitosť, ale aj schopnosť zastaviť postupujúcu destabilizáciu vzťahov medzi národmi a ich štátmi a civilizačnú krízu vôbec.

Boli a neustále sme presvedčení, že OECD je tou správnou pôdou na realizáciu životne dôležitej úlohy súčasných generácií. Je smutné, že nemálo súčasníkov - lídrov v jednotlivých štátoch vôbec nevníma vážnosť a krízovosť situácie a venuje sa výlučne svojím záujmom degradujúc svojich partnerov do pozície štatistov. A dnes akoby vojenská a hospodárska sila bola opäť určujúcou v medzinárodných vzťahoch.

Mali sme aj isté historickéšťastie, že sme v mieri prežili rozklad - záverečnú etapu rozpadu sovietskeho modelu spoločenskej organizácie, aj KEBSom postavený maják nádeje pre rozvoj sveta. V konečnom dôsledku chodu dejín sme sa stali účastníkmi schumanovsko-mitterandovsko-kohlovského obrodenia hospodársky, spoločensky aj civilizačne najpotentnejšej časti sveta. A to všetko až do vlaňajška bez obáv z vojenských konfrontácií.

Keď otváram naše mimoriadne zhromaždenie, tak oproti rovnakému času v minulom roku, musím opäť konštatovať a zdôrazniť, že svet sa síce zmenil, ale nie k lepšiemu, o čo sa pričinili svojou človečenskou a politickou nezodpovednosťou, nepripravenosťou, či priam neschopnosťou „vidieť za roh“ a vnímať reálne riziká konkrétni lídri vo svetovej politike. Postarali sa o všestranné ohrozenie celého sveta, Európy a jej Európskej únie.

Od 2006 roku sme silne pociťovali, že bujnejú  trestuhodné aktivity, ba konkrétne činy na podporu vlastných mocenských pozícií štátov vo svetovom meradle. Až na začiatku 2015. roka sme stratili ilúzie o tom, že sme v bezpečnom a mierovom domove, ktorý nemôže byť postihnutý jadrovou apokalypsou. A zrazu po krátkej dobe uvoľňovania sme sa ocitli v spinosovskom svete presne charakterizovanom citátom: --- V takom Svete --- „Kde má každý práva toľko, ako má moci“.Stačí, keď si pripomeniete mediálne výstupy z toho času, no i rokov 2014 – 2015, alebo prejavy politických lídrov. Boli obsahom „temné“ a rozporuplné, a čo je najhoršie, veľmi chabo reagovali na reálnu situáciu a na jej možný vývoj.

Mier sa stal iluzórny. A opäť sa potvrdzuje, že moc dnes viac prechádza z rúk do rúk, než aby prechádzala z hláv do hláv. Takéto časy sú veľmi riskantné.Akobyustarostení vodcovia sa poddali „nemierovým aktivitám“, a pričinili sa o chorobnosť organizácie súčasného sveta. Dosť často sa venujú otázkam solidarity a humanity, a teda celkove „boju za mier“, lež konšpiračnými a informačnými technikami, novým zbrojením a rozdúchavaním vojnových aktivít, či priamou alebo nepriamou podporou ohnísk napätia, alebo dokonca ich tvorbou. Faktom je, že skutoční lídri by už hneď, a teda v zárodku, zamedzili aj tomu, o čom je nešťastná a vskutku tragická „migračná vlna,“ ktorú sme jasne charakterizovali na jar tohto roka. Žiaľ, aj naše predpovede sa splnili.

**Vážení prítomní,**

od minulého roku sme sa viac ako v minulosti zaujímali o otázky mieru nielen v našom regióne, na našom kontinente, ale  vôbec vo svete. Dospeli sme k presvedčeniu, že istota mieru – a zdravého rozumu je menej istá. Dokonca si myslíme, že je táto istota nateraz doslovne iluzórna. Zverejnili sme desivé fakty o raste jadrového potenciálu za obdobie dlhšie ako tridsať rokov, po vzore WHO, no i poukázali na to, že veľmoci a mocnosti majú medzi lídrami jednotlivcov akceptujúcich jadrovú konfrontáciu.

Rast strachu z možnej likvidácie mierového života v Európe a následne v ďaľších regiónoch Ázie a Afriky, takpovediac erozívne pôsobenie občianskej vojny na východnej Ukrajine, vývoj situácie na Blízkom a Strednom východe a riadený rast početnosti „pochodu“ migrantov do nárazníkových štátov a tamojších táborov a následné nasmerovanie týchto tokov na Európu, to boli hlavné dôvody založenia Medzinárodného mierového výboru na báze nášho združenia.

**Vážené dámy, vážení páni !**

Spoločne s mojím priateľom, laureátom Zlatého biatca, zakladateľom a priekopníkom „Vedy o regenerácii poškodených orgánov a tkanív“ dr. Rongxiang Xu a s podporou takých osobností akou je napríklad prof. Muhammad Yunus, laureát Nobelovej ceny mieru, sme založili Medzinárodný mierový výbor. K 6. augustu 2015 mal devätnásť členov.

Od mája do decembra sme prezentovali naše myslenie a názory prostredníctvom hovorcov, no i členov prof. Jana Kellera, poslanca Európskeho parlamentu z Českej republiky a Dr. Ing. Jana Campbella, biokybernetika, neurolingvistu, human design, finančníka, architekta a politológa z Nemeckej spolkovej republiky. Títo volitelia vo výročný deň hirošimskej tragédie hlasovali tajne o laureátovi „Mierovej ceny zo Slovenska za rok 2015“.

Hlasovanie o deviatich nominovaných sa skončilo jednoznačným určením najstabilnejšej osoby mieru a bezpečnosti vo svete. Tretinu hlasov, teda šesť z devätnástich dostal pápež František, čo sme zverejnili na 105. riadnom zhromaždení a celkove 249. podujatí nášho združenia 29. októbra 2015. Jeho Svätosť si toto gesto veľmi váži, čo mi listom z 26. januára 2016 potvrdil apoštolský nuncius Mario Giordana. O slávnostnom vyhlásení víťaza hlasovania budeme však oficiálne informovať verejnosť najneskôr na 108. riadnom zhromaždení 17. marca 2016.

Máme v sebe zakódované latinské Dum spiro spero, a preto sa naďalej budeme usilovať o to, napriek doterajšej neúspešnosti, aby bola urýchlene - bezodkladne zvolaná celosvetová mierová konferencia. Taká, na ktorej sa bude hovoriť o tom, ako zabezpečiť hospodársky a spoločenský rast, teda aj vzdelanosť, kultúrnosť a zdravosť obyvateľstva planéty. Teda, je tu čas - akútna potreba radikálnej zmeny v myslení a následne v organizácií sveta.

V 1997. roku bolo veľkou témou výročného davoského fóra WEFu bolo riešenie globálnych priorít. Vtedy to obsiahol síce v pamätnej a fascinujúcej vízii - a výzve, avšak do prachu zatlačenej, predseda Európskej komisie Jacques Santer. Odvtedy je takmer dvadsať rokov, a nič tak konštruktívne – rozumné smerom k našej civilizácii nikto nevyriekol. I keď je tu  všestranne podnetné, inšpirujúce a k miernemu optimizmu vedúce excelentné dielo prof. Thomasa Pikettyho „Kapitál v 21. storočí“ z roku 2013 a vydaného vlani vo vydavateľstve IKAR.

Dúfame, že zvolávateľom takého „summitu summitov“ bude práve pápež František, alebo lídri svetových veľmocí Spojených štátov, Ruska a Číny. Už by aj stačilo, aby sa pestovalo v myslení súčasníkov, že mier možno vybojovať iba silou zbraní – vojnou. Tento podnet sme adresovali pred takmer rokom aj našim predstaviteľom. Tiež neúspešne.

**Dámy a páni !**

V súlade so Štatútom „Mierovej ceny zo Slovenska 2015“, ako aj na podnet pánov Petra Mihóka a Jozefa Masarika, vyzval som členov Výboru na určenie mierovej osobnosti zodpovedajúcej profilom a prácou na udelenie jej druhého originálu. Takej osobnosti, ktorá buď osobne, alebo prostredníctvom elektronickej technológie vystúpi na zhromaždení združenia a jeho Medzinárodného mierového výboru na danú tému, a tak splní poslednú podmienku jej udelenia.

Požiadal som predsedu Svetovej komorovej federácie, predsedu SOPK a nášho člena Petra Mihóka, aby o našej pocte informoval na svojej jesennej schôdzke jej adresáta : najdôležitejšieho človeka z parížskeho Château de la Muette. Stalo sa to, čo je v posledných rokoch skôr výnimočné ako normálne v rokoch posledného decénia 20. storočia. O tvorbe podmienok pre mierovú koexistenciu národov a ich štátov v druhej dekáde 21. storočia, ako aj o riešeniach globálnych priorít bude hovoriť osobne generálny tajomník OECD José Ángel Gurría.

**Laudacio**

K udeleniu druhého originálu „Mierovej ceny zo Slovenska 2015“ generálnemu tajomníkovi OECD José Ángel Gurría (ovi)

Dnes vzdáme ľudsky azda najvyššiu poctu generálnemu tajomníkovi Organizácie pre hospodársku spoluprácu a rozvoj José Ángel Gurría Trevino (vi). Za jeho prácu na prospech hospodárskej spolupráce a rozvoja medzi OECD a nečlenskými štátmi, ktorú vnímame ako jedinečný, a teda nenahraditeľný a civilizačne neopomenuteľný príspevok pre mierové vzťahy vo svete.

José Ángel Gurria, narodený 8. mája 1950. Absolvent prestížnych univerzít v riadnom a postgraduálnom štúdiu. Od 1. júna 2006 generálny tajomník OECD a na takejto pozícii bude až do roku 2021, predtým mexický minister zahraničných vecí, minister financií a verejnej správy, vyjednávač Severoamerickej dohody o voľnom obchode (NAFTA), prezident Národnej rozvojovej banky „Nafin“ a prezident „Banco Mext.“

Dnes by bol užitočný v celom rade štátov, ktoré fungujú nad rámec zdravého rozumu a „nad pomery“. Bol totiž architektom efektívnej mexickej hospodárskej stabilizácie s čiastkovým znížením vládnych výdavkov v období, keď bol premiérom Ernesto Zedillo. To ho vynieslo až do súčasnej pozície. Je odborníkom pre digitalizáciu a tiež pre internet. Venuje sa osobitne otázkam globálneho rozvoja. Je čestným doktorom troch univerzít a medzi nimi aj Ekonomickej univerzity v Bratislave. O jeho výnimočnosti svedčí aj to, že hovorí okrem rodného jazyka aj po francúzsky, po anglicky, po portugalsky, po taliansky a čiastkovo po nemecky.

Návrh udeliť mu druhý originál “Mierovej ceny zo Slovenska 2015” bol iniciovaný v súlade s jej Štatútom. Rozhodnutie sedemnástich dostupných z devätnástich členov Medzinárodného mierového výboru bolo jednoznačné. Predovšetkým preto, že José Ángel Gurría počas celého 2015. roka vytrvale presadzoval spoluprácu medzi štátmi a riešenie hospodárskych a z nich vyplývajúcich sociálnych problémov v súčasnom svete.

**Dámy a páni !**

Taká zhoda názorov na osobnosť navrhnutého laureáta druhého originálu “Mierovej ceny zo Slovenska 2015” je naozaj nevídaná. Deje sa tak vtedy, keď citlivo vnímame súčasnú bezbrehosť až protipolárnosť názorov na vývoj ľudskej spoločnosti. Jeho pôsobenie v organizácií založenej na spolupráci štátov členských s nečlenskými štátmi, je jedinou cestou k prežitiu našej civilizácie.

Komunikácia s členmi Medzinárodného mierového výboru potvrdila, že najväčšie uznanie mu patrí za dobré meno a potenciál OECD. Vďaka nemu sa nič nemení na pravde, že len a len spolupráca medzi štátmi je svojím spôsobom ojedinelou a tou najbezpečnejšou cestou k mierovému životu. Dodal by som, že aj k tomu, aby sa úspešnosť našej civilizácie dala merať aj šťastím obyvateľstva. Udržiavanie a posilňovanie takéhoto kurzu a línie vyžaduje silný charakter, autoritu odbornú, no i charizmu.

Medzi nami už bolo osobne, alebo sprostredkovane mnoho pre svet veľmi užitočných osobností zo zahraničia. Každá z nich potvrdzovala svojím životom, prácou a dielom veľkosť ducha človeka a jeho schopnosť zhmotňovať myšlienky na jeho prospech.

Či už to bol už zosnulý slovinský prezident Milan Kučan, prezident Svetového ekonomického fóra prof. Klaus Schwab, švajčiarsky podnikateľ Helmut Maucher, nezabudnuteľný nemecký kancelár Helmut Kohl, poľský prezident Aleksander Kvasniewski, nemecký podnikateľ a konštruktér Ferdinand Piech, americký ekonóm prof. Jeffrey Sachs, americký politológ John Naisbitt, už zosnulý ruský premiér Jevgenij M. Primakov, tiež už zosnulý zakladateľ vedného odboru Regenerácia poškodených telových orgánov a tkanív a podnikateľ Rongxiang Xu, alebo premiér Čiernej Hory Milo Djukanovič a spolu s nimi niekoľko desiatok ďaľších, tak z nich možno vytvoriť galériu ľudí nového myslenia, pričom všetci ako celok sú nielen z nášho času, ale aj z časov budúcich. Obohatením tohto radu bude ododnes aj José Ángel Gurría.

**Dámy a páni,**

prosím členov Medzinárodného mierového výboru - pánov Petra Čatloša, Jána Gabriela a Petra Mihóka, aby prišli ku mne. Prosím, aby prišla aj pani Monika Céreová, viceprezidentka J&T Group, teda zo spoločnosti, ktorá vskutku svojími aktivitami takpovediac predbieha čas. Rovnako prosím pani MUDr. Ivanu Šoóšovú, PhD, primárku z Národného ústavu srdcovo-cievnych chorôb, blízku spolupracovníčku vynikajúceho chirurga, priekopníka transplantácií srdca, nášho vzácneho člena – laureáta Zlatého biatca a priateľa prof. Juliusa Fabiána, ktorý síce zomrel v roku 2010, ale jeho myšlienky o blahodárnosti mieru v najrôznejších podobách na zdravie človeka a celej spoločnosti si pripomínam práve dnes.

Prosím, nech znejú slávnostné fanfáry.

Pozývam do čela nášho zhromaždenia generálneho tajomníka OECD José Ángel Gurríu.